**Aðalfundur Læknafélags Íslands**

**29. – 30. október 2021**

**Ályktun**

**um heilsugæsluna**

Aðalfundur Læknafélags Íslands haldinn í Reykjavík 29.-30. október 2021 telur mikilvægt að áfram sé haldið með uppbyggingu heilsugæslunnar sem fyrsta viðkomustaðar í veikindum og að allir landsmenn og fjölskyldur hafi sinn heimilislækni. Mönnunarvandi heilsugæslunnar er hamlandi þáttur og viðvarandi vandamál sem hefur aukist með fjölgun verkefna, vaxandi fjölda aldraðra og fólksfjölgunar. Á höfuðborgarsvæðinu og víðar er stórt hlutfall einstaklinga skráð á heilsugæslustöðvar án þess að hafa eigin heimilislækni.

Greinargerð

Ónóg uppbygging heilsugæslustöðva er staðreynd og ný hverfi hafa verið byggð án þess að hugað sé að heilsugæslu þar. Vandinn í dreifbýli er æpandi og stór hluti landsins mannaður læknum sem stoppa stutt við. Þar skortir því alla samfellu í þjónustu.

Viðamikil verkefni hafa verið flutt frá Landspítala og öðrum á heilsugæslu án samráðs við þá sem eiga að taka við verkefnunum, fjármagns, mannafla eða húsrýmis. Má þar nefna m.a. aftöppun á blóði, járngjafir í æð og eftirlit lágáhættu brjóstakrabbameinssjúklinga. Fleiri verkefni munu vera í undirbúningi.

Aukinn aðgangur almennings að þjónustu með netskilaboðum (heilsuvera) og símtölum er mannaflafrekur og óheft aðgengi stofnana og fyrirtækja að ýmiskonar vottun á veikindum er mjög íþyngjandi í starfi heilsugæslunnar.